Bhí Breathnach, agus nach mór gach duine de na hiománaithe eile, ag imirt d’fhoireann peile an chumainn a shroich an babhta leathcheannais sa chraobh shinsir ach chlis ar an Rinn sa chluiche sin in aghaidh Ghleann na hUidhre nuair a ghéill siad cúl agus an t-am beagnach caite. Mar bharr ar an mí-ádh, ba é an scéal céanna a bhí ann i gcluiche leathcheannais Chomórtas Peile na Gaeltachta i mí an Mheithimh nuair a bhuail an Ghaeltacht iad a bhuíochas de phointe in am cúitimh.